J: Markaan si kooban kuugu sheego, halkan Hargeysa waxa sii joogay dhawr diyaaradood oo dagaalka ah, anagu laakiin qaybtayada oo ahayd MIG 17, waxaanu ku ahayn laba diyaaradood, horese waxaa u sii joogay diyaarado kale oo qaar MIG 19 ahaayeen qaarna ay ahaayeen Hawk Hunter, labadayadaa diyaaradoodna waxaanu ka nimi maalin ka hor maalintii aan goostay ama si kale aan u idhaahdee maalintii saddexaad ee aan muqdisho ka sokeeyay ayaan ka goostay Awaamiirtu way iska caddayd maxaa yeelay anagu labadii diyaaradood ee ugu dambaysay ee aanu ku nimid waxay ahaayeen MIG 17, diyaaradahaas oo awood u leh inay xambaaraan bambooyinka, diyaaradihii naga horeeyay oo aan qaadayn bambooyin, ayaa kuwan loo adeegsanayay inay bambooyin qaadaan, taas ayaa amar nalagu siiyay inaanu garaacno magaalada (Hargeysa) qaybo ka mid ah oo ay markaasi degenaayeen shacab iyo jabhadii SNM ee markaas ku jirtay oo isku dhex jira.
